# Josep Montràs i Rovira

Josep Montràs i Rovira (19 de setembre de 1946) és un polític català, alcalde de Moià entre els anys 1983 i 2011 per Convergència i Unió.

## Biografia

Va governar vuit legislatures consecutives, i va guanyar tots els comicis amb majoria absoluta, fet que el va convertit en aquell moment en l'alcalde d'una població de més de 1.000 habitants més longeu de Catalunya. El 2010 va anunciar que no es tornaria a presentar com a alcaldable, ja que va decidir jubilar-se. També va ser president del Consorci del Moianès durant 15 anys, així com conseller de turisme del Consell Comarcal del Bages. Va promoure activament la creació de la comarca del Moianès, que es va fer realitat el 2015. Prèviament al càrrec d'alcalde, el 1979-1983, fou regidor d'hisenda i sanitat també a Moià, quan governava Sebastià Ubasart de la Unión del Centro Democratico (UCD).
Al final del vuitè mandat de Josep Montràs, el deute per habitant de Moià era el segon més alt de la Catalunya central, amb 8,5 milions d'euros (2010). Però l'entrada d'Ara Moià a l'alcaldia (maig 2011) va evidenciar que el deute municipal era de 25 milions d'euros, el 400% del pressupost del consistori, i el poble va entrar en fallida tècnica. El ressò mediàtic d'aquest cas va arribar fins al diari anglès The Daily Telegraph, que en un reportatge sobre la crisi a Espanya, va dir que Moià estava "podrit fins al moll de l'os". Després de deixar l'alcaldia, Montràs va ser condemnat el 2016 per no evitar la contaminació amb abocaments industrials del torrent de l'Ocella, i va ser acusat el 2017 d'haver afavorit convenis urbanístics irregulars, acusació de la qual va ser absolt el 2018.
A nivell empresarial, Josep Montràs va ser conseller, president i apoderat de dues empreses, la Societat Municipal MoiàFutur S.A. i Aigües de Moià S.A. També va ser "guardonat d'honor" pel Consell Superior Europeu de Doctors i Doctors Honoris Causa (CONSEDOC).

## Referències

* ↑ «L'ombra de l'exalcalde Josep Montràs és allargada». Regió 7, 07-11-2012.
* ↑ «Rebelión contra el alcalde más antiguo de Catalunya» (en castellà). e-notícies, 14-05-2009.
* ↑ «Josep Montràs: ha arribat l'hora de jubilar-me». Regió 7, 14-09-2010. Arxivat de l'original el 2013-11-11. [Consulta: 9 setembre 2013].
* ↑ «Consorci del Moianès».
* ↑ «El Moianès demana al Parlament esdevenir comarca de la Catalunya central». laxarxa.cat, 22-04-2010. [Consulta: 7 desembre 2023].
* ↑ «La herencia de CiU en Moià» (en castellà). e-notícies, 01-08-2011.
* ↑ «Llívia i Moià lideren el deute acumulat per habitant». Diari de Manresa, 14-04-2010. Arxivat de l'original el 2013-11-11. [Consulta: 14 setembre 2013].
* ↑ «L'Ajuntament de Moià es declara en fallida tècnica». Diari Ara, 30-07-2011.
* ↑ «The hilltop Spanish town overshadowed by a debt mountain» (en anglès). The Daily Telegraph, 21-08-2011.
* ↑ «L'exalcalde històric de Moià admet un delicte ambiental i evita entrar a presó». Diari Ara, 25-02-2016. [Consulta: 7 desembre 2023].
* ↑ «Absolen l'exalcalde de Moià de prevaricació per signar uns convenis irregulars». Nació Digital, 22-02-2018. [Consulta: 7 desembre 2023].
* ↑ «Perfil de Josep Montràs i Rovira a empresia.es».
* ↑ «Personalidades galardonadas CONSEDOC» (en castellà). Arxivat de l'original el 2013-11-11. [Consulta: 25 agost 2013].